CELEX: 32020R1019
Language: sl
Date: 2020-07-13 00:00:00
Title: Izvedbena uredba Komisije (EU) 2020/1019 z dne 13. julija 2020 o spremembi Izvedbene uredbe (EU) 2015/840

14.7.2020   
               
               
                  SL
               
               
                  Uradni list Evropske unije
               
               
                  L 225/13
               
            
         IZVEDBENA UREDBA KOMISIJE (EU) 2020/1019
         z dne 13. julija 2020
         o spremembi Izvedbene uredbe (EU) 2015/840
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (1) ter zlasti člena 27(5) Uredbe,
         ob upoštevanju naslednjega:
         
                     (1)
                  
                  
                     V skladu s členom 5(2) Izvedbene uredbe Komisije (EU) 2015/840 (2) odgovorni organi med proračunskim letom izvajajo operativne preglede na kraju samem, ki zajemajo najmanj 20 % števila projektov, ki se izvajajo v navedenem proračunskem letu.
                  
               
                     (2)
                  
                  
                     Pandemija COVID-19 je države članice prizadela na popolnoma nov in nepredvidljiv način. Države članice so bile zaradi krize primorane omejiti prosto gibanje na svojem ozemlju, zaradi česar je bilo težko izvajati preglede na kraju samem.
                  
               
                     (3)
                  
                  
                     Da se pristojnim organom zagotovi prožnost za izvajanje potrebnih operativnih pregledov na kraju samem, je primerno spremeniti veljavna pravila, da se preprečijo zamude pri postopku potrditve obračunov. Takšno prožnost bi bilo treba doseči tako, da se pristojnim organom omogoči, da zahteve glede operativnih pregledov na kraju samem izvedejo pozneje v programskem obdobju, če v posameznem proračunskem letu zaradi pandemije COVID-19 ni mogoče doseči letnega minimuma 20 % števila projektov, ki se izvajajo v navedenem proračunskem letu.
                  
               
                     (4)
                  
                  
                     Irsko zavezuje Uredba (EU) št. 514/2014, zato jo zavezuje tudi ta uredba.
                  
               
                     (5)
                  
                  
                     Združeno kraljestvo zavezuje Uredba (EU) št. 514/2014, zato ga zavezuje tudi ta uredba. V skladu s členom 138 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (3) se za Združeno kraljestvo po 31. decembru 2020 še vedno uporablja veljavno pravo Unije, vključno s pravili o finančnih popravkih in potrditvi obračunov, in sicer do zaključka navedenih programov in dejavnosti Unije.
                  
               
                     (6)
                  
                  
                     Danske ne zavezuje Uredba (EU) št. 514/2014, prav tako je ne zavezuje ta uredba.
                  
               
                     (7)
                  
                  
                     Zaradi resnosti razmer, povezanih s pandemijo COVID-19, je primerno, da začne ta uredba veljati dan po objavi v Uradnem listu Evropske unije.
                  
               
                     (8)
                  
                  
                     Ukrepi iz te uredbe so v skladu z mnenjem Odbora za sklada za azil, migracije in vključevanje ter za notranjo varnost, ustanovljenega s členom 59(1) Uredbe (EU) št. 514/2014.
                  
               
                     (9)
                  
                  
                     Izvedbeno uredbo (EU) 2015/840 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            V členu 5 Izvedbene uredbe (EU) 2015/840 se odstavek 2 nadomesti z naslednjim:
            
               
                  „2.   Operativni pregledi na kraju samem, izvedeni v proračunskem letu N, zajemajo vsaj 20 % števila projektov, ki se izvajajo v navedenem proračunskem letu, kot so navedeni v ustreznem letnem zaključnem računu iz člena 39 Uredbe (EU) št. 514/2014. Če v proračunskem letu N tega minimuma zaradi pandemije COVID-19 ni mogoče doseči, se pregledi, ki niso bili opravljeni v proračunskem letu N, izvedejo pozneje v programskem obdobju.“
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 13. julija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 150, 20.5.2014, str. 112.
         
            (2)  Izvedbena uredba Komisije (EU) 2015/840 z dne 29. maja 2015 o nadzoru, ki ga izvajajo odgovorni organi v skladu z Uredbo (EU) št. 514/2014 Evropskega parlamenta in Sveta o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 134, 30.5.2015, str. 1).
         
            (3)  UL C 384 I, 12.11.2019, str. 1.